## La Generalitat inicia els treballs per a implantar un tipus d’asfalt fonoabsorbent en la CV-35

*** Vicente Martínez Mus destaca que “estes mesures correctores van destinades a mitigar l’impacte acústic en esta carretera”
* Les obres es duen a terme en horari nocturn per a reduir els efectes sobre el trànsit, i es prolongaran diversos mesos**

La Generalitat ha iniciat els treballs per a implantar un tipus d’asfalt fonoabsorbent en la CV-35, com a part de les tasques de millora i manteniment d’esta autovia, amb l’objectiu de reduir l’impacte acústic en les vivendes de les poblacions que travessa l’autovia.

Tal com ha indicat el conseller de Medi Ambient, Infraestructures i Territori, Vicente Martínez Mus, “estes mesures correctores van destinades a mitigar l’impacte acústic en esta carretera, a on s’implantarà un asfalt similar al que ja s’ha posat en l’enllaç de l’autovia CV-35 amb la CV-25 a Llíria”.

Esta actuació, que escomet l’empresa concessionària de la carretera, “resulta essencial per a abordar una problemàtica que afecta des de fa anys el municipi de Burjassot, a més d’oferir més confort i seguretat als usuaris de la via”, ha explicat Martínez Mus.

La menor emissió de soroll es deu al fet que la mescla asfàltica conté una major quantitat d’aglutinant (betum) que envolta l’àrid, així com a la incorporació en la mescla de fibres orgàniques d’alta qualitat a partir de matèries primeres vegetals (pèl·lets de cel·lulosa) que absorbixen i, per tant, reduïxen el soroll projectat a l’exterior.

D’esta manera, els treballs consistiran en la renovació del ferm i en la pintada de les marques viàries en el tram comprés entre els punts quilomètrics 2+200 (glorieta del Palau de Congressos) i 13+750 (terme municipal de San Antonio de Benagéber). A més, es procedirà a la renovació del ferm en tots els enllaços i ramals dels trams indicats, actuant en els termes municipals de València, Burjassot, Paterna i San Antonio de Benagéber.

L’actuació també inclou l’asfaltatge de l’enllaç del punt quilomètric 4+650 (enllaç À Punt i Fira de València-Burjassot), així com tots els ramals d’este enllaç. En esta iniciativa s’utilitzaran unes 25.000 tones de mescles asfàltiques del tipus SMA-8, que, a més de complir amb la seua funció de confort, seguretat i durabilitat que requerix una capa de redolament en contacte directe amb els vehicles, com s’ha indicat, oferix unes característiques addicionals pel que fa a la reducció de soroll que provoca el contacte pneumàtic-paviment.

**Horari nocturn**

Cal destacar que els treballs en el tronc de l’autovia es duen a terme sempre en horari nocturn, ja que és llavors quan disminuïx notablement el volum de trànsit rodat per la via ràpida, i requeriran desviaments alternatius del trànsit per fora del tronc de la CV-35, que s’aniran informant degudament i amb anterioritat a través dels bans i canals de xarxes socials dels municipis afectats.

Els treballs, que es van iniciar el passat 6 de juliol amb actuacions preliminars de sanejaments i apedaçaments puntuals, passaran de manera definitiva al tronc de la CV-35 la nit del 3 d’agost, prolongant-se durant els mesos d’agost i setembre, primer en sentit creixent des de València fins al PK 13+700 en el terme municipal de San Antonio de Benagéber, per a tornar, a continuació, en sentit descendent cap a València.

La CV-35, al seu pas per Burjassot, s’ha convertit en una de les principals artèries d’entrada a València, amb un trànsit diari de 115.000 vehicles. La implantació de mesures com esta, ha destacat el conseller, “no només busca millorar la qualitat de vida dels residents, sinó que també respon a un compromís més ampli per part del Consell en la promoció d’un entorn urbà sostenible i saludable”.

A més, este eix dona accés directe a importants pols productius, com el polígon del Pla de Carrasses, eix estratègic de desenrotllament per a grans firmes nacionals i internacionals del sector tecnològic i industrial.

Finalment, Martínez Mus ha detallat que, en el marc de reasfaltatge de la via, “l’actuació es completarà amb la modernització de tota la marca viària i abalisament, que se suma a la recentment renovada senyalització vertical i modernització de tot el sistema d’enllumenat de la CV-35 a tecnologia LED en estos últims anys”.

Fecha: 20/08/2025